Beseni Kubwa (Great Basin) ni eneo yabisi la Marekani kusini lililopo kati ya Sierra Nevada na Safu ya Wasatch. Ni mazingira makavu na sehemu zake zina tabia za jangwa, nyingine za mbuga kavu. Tabianchi yake inaleta majira ya joto kali na kipindi cha baridi chenye theluji. Sehemu kubwa ya beseni iko ndani ya jimbo la Nevada, ikigusa pia majimbo ya Utah, Kalifornia na Idaho. Eneo hili lina kilomita za mraba 541,730. Sehemu hii inaitwa beseni kwa sababu inapokea maji -hata kama ni kidogo kutokana na joto- kutoka mvua mlimani lakini mito yake inaishia ndani ya beseni, hakuna njia ya maji kutoka na kuelekea baharini. Eneo la Beseni Kubwa linafanywa na mabeseni madogo na mabonde 100 hivi, pamoja na milima kati yake. Uso wa ardhi ni hasa mbuga kavu, sehemu za jangwa, mabonde makavu ya mito ya awali na maziwa ya chumvi. Mito ni michache, mikubwa zaidi ni mito ya Bear, Humboldt na Sevier ambayo yote inaishia katika mabeseni madogo ambako maziwa yanaweza kutokea katika miaka yenye usimbishaji mkubwa lakini hayadumu; ziwa kubwa zaidi ni Ziwa Kubwa la Chumvi karibu na Salt Lake City, Utah.